पारा तेक्वान्दो खेलाडी इरान जाने
डब्लुटी प्रेसिडेन्ट कप एसिया रिजन तेक्वान्दो च्याम्पियनसिपमा नेपालका एक खेलाडीले प्रतिस्पर्धा गर्ने भएका छन् ।
काठमाडौँ — डब्लुटी प्रेसिडेन्ट कप एसिया रिजन तेक्वान्दो च्याम्पियनसिपमा नेपालका एक खेलाडीले प्रतिस्पर्धा गर्ने भएका छन् ।इरानको तेहरानमा फागुन ३० मा हुने प्रतियोगिताअन्तर्गत पाराको के–४४ क्याटगोरीको महिला ५२ केजीमुनि सिर्जना घिसिङले प्रतिस्पर्धा गर्नेछन् । सिर्जनाको यो दोस्रो अन्तर्राष्ट्रिय प्रतियोगिता हो । केही महिनाअघि बहराइनको मानामामा भएको चौथो एसियाली पारा युथ गेम्समा सिर्जनाले अन्तर्राष्ट्रिय डेब्यु गरेकी थिइन् । सिर्जनाले जहाँ रजत पदक जितेकी थिइन् । सन् २०१८ बाट सिर्जनाले पारा तेक्वान्दो खेल्न सुरु गरेकी हुन् ।उनीसँगै जाने प्रशिक्षकमा अन्तर्राष्ट्रिय लेभल २ पारा तेक्वान्दो प्रशिक्षक कविराज नेगी लामा छन् । पाराको अन्तर्राष्ट्रिय प्रशिक्षकका रूपमा लामाको पाँचौं प्रतियोगिता हो । विगतका ४ मध्ये ३ मा नेपाल पदक जित्न सफल भएको छ । टोकियो पारालिम्पिक– २०२१ मा भने नेपाल पदक नजिक पुगेर पनि चुकेको थियो । उक्त प्रतियोगितामा पलेशा गोवर्द्धनले दुई खेल जितेर इतिहास रचेकी थिइन् ।प्रशिक्षक लामाले यस प्रतियोगिताले एसियाली खेलाडीको वरीयता निर्धारण गर्ने बताए । उनीहरू शुक्रबार त्यसतर्फ जानेछन् ।